Sake hoop op teen sakeman | Netwerk24
Sake hoop op teen sakeman
’n Plaaslike sakeman wat teregstaan op talle aanklagte van bedrog en diefstal verskyn Vrydag 18 Mei in die Bellville-handelshof.
Die Paarliet Henry Vaughan het volgens die aanklagte teen hom nie net inwoners van die Paarl, Paarl-Oos en Mbekweni glo met duisende rande bedrieg nie, maar na bewering mense selfs tot in Tulbagh en Kraaifontein ’n rat voor die oë gedraai.
Vaughan is ’n voormalige SA liggaamsbou-, gewigoptel- en bokskampioen wat hom as eiendomsagent in die media adverteer het. Die modus operandi was volgens die klagstaat om deposito’s van voornemende huiskopers te neem, waarna die mense nooit weer hul “deposito’s” gesien het nie.
Vaughan het op 22 Junie 2017 in die Bellville-handelshof verskyn op verskeie aanklagte van bedrog en diefstal.
Die handelshof is ’n gespesialiseerde hof wat diefstal-, bedrog- en korrupsiesake hanteer.
In 2016 is sowat 15 bedrogklagte teen Vaughan ondersoek waarvan die meeste sake ooreengestem het. Die bedrae van elke klaer is tussen R20 000 en R60 000.
Die Paarl-Oos-polisie ondersoek ook verskeie soortgelyke sake.